ΚΑΝΟΝΙΣΜΟΣ (ΕΚ) αριθ. 1573/1999 ΤΗΣ ΕΠΙΤΡΟΠΗΣ

της 19ης Ιουλίου 1999

για λεπτομέρειες εφαρμογής του κανονισμού (ΕΚ) αριθ. 2201/96 του Συμβουλίου όσον αφορά τα χαρακτηριστικά των ξηρών σύκων που επωφελούνται του καθεστώτος ενίσχυσης στην παραγωγή

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, περί κοινής οργανώσεως αγοράς στον τομέα των μεταποιημένων προϊόντων με βάση τα οπωροκηπευτικά(1), όπως τροποποιήθηκε από τον κανονισμό (ΕΚ) αριθ. 2199/97(2), και ιδίως το άρθρο 4 παράγραφος 9,

Εκτιμώντας:

(1) ότι ο τίτλος Ι του κανονισμού (ΕΚ) αριθ. 2201/96 καθιέρωσε καθεστώς ενισχύσεων στην παραγωγή για ορισμένα μεταποιημένα προϊόντα με βάση τα οπωροκηπευτικά και ο κανονισμός (ΕΚ) αριθ. 504/97 της Επιτροπής, της 19ης Μαρτίου 1997, περί καθορισμού των λεπτομερειών εφαρμογής του κανονισμού (ΕΚ) αριθ. 2201/96 του Συμβουλίου όσον αφορά το καθεστώς ενίσχυσης στην παραγωγή στον τομέα των μεταποιημένων προϊόντων με βάση τα οπωροκηπευτικά(3), όπως τροποποιήθηκε τελευταία από τον κανονισμό (ΕΚ) αριθ. 702/1999(4), έχει καθορίσει τις γενικές διατάξεις που εφαρμόζονται στο εν λόγω καθεστώς· πρέπει να καθοριστούν ορισμένες ειδικές διατάξεις για τα ξηρά σύκα όσον αφορά τα χαρακτηριστικά τους για να επωφεληθούν του καθεστώτος ενισχύσεως στην παραγωγή με την επιφύλαξη των άλλων διατάξεων του κανονισμού (ΕΚ) αριθ. 504/97·

(2) ότι ποικίλλει η ποιότητα των ξηρών σύκων πριν και μετά την επεξεργασία τους· ότι η ελάχιστη τιμή και η ενίσχυση στην παραγωγή πρέπει να προβλεφθεί να καθοριστούν για ένα συγκεκριμένο τύπο προϊόντος· ότι η κοινοτική παραγωγή χαρακτηρίζεται από την ύπαρξη δύο τύπων ξηρών σύκων, τα μικρόκαρπα ξηρά σύκα και τα άλλα ξηρά σύκα· ότι για καθένα εκ των δύο αυτών τύπων, το βασικό χαρακτηριστικό το οποίο διαφοροποιεί την τιμή τους στην αγορά είναι το χαρακτηριστικό του μεγέθους· ότι πρέπει συνεπώς να καθοριστεί η ελάχιστη τιμή και η ενίσχυση για την αντιπροσωπευτικότερη κατηγορία μεγέθους για τα ξηρά σύκα που προορίζονται για την άμεση κατανάλωση, των εν λόγω δύο τύπων, και να υπολογισθεί από την τιμή αυτή και την ενίσχυση, η τιμή και η ενίσχυση που θα εφαρμοστούν για τα άλλα μεγέθη·

(3) ότι οι απαιτήσεις ελάχιστης ποιότητας που προβλέπονται στο άρθρο 4 παράγραφος 4 στοιχείο β) του κανονισμού 2201/96 αποσκοπούν στο να αποφευχθεί η παρασκευή προϊόντων για τα οποία δεν υπάρχει καμία ζήτηση ή προϊόντων πού θα προκαλούσαν στρέβλωση της αγοράς και ότι οι απαιτήσεις αυτές πρέπει να βασίζονται σε παραδοσιακές και νόμιμες διαδικασίες παρασκευής· ότι πρέπει για να διατηρηθούν οι διατάξεις αυτές, να καθοριστούν τα ελάχιστα χαρακτηριστικά στα οποία πρέπει να ανταποκρίνονται αφενός μεν τα ανεπεξέργαστα ξηρά σύκα που αγοράζονται από το μεταποιητή και αφετέρου τα ξηρά σύκα που επωφελούνται της ενισχύσεως·

(4) ότι για να διασφαλισθεί ενιαία εφαρμογή, πρέπει να καθοριστούν οι λεπτομέρειες υλοποιήσεως της εξακριβώσεως των χαρακτηριστικών των ξηρών σύκων πριν και μετά την επεξεργασία·

(5) ότι για ορισμένες από τις απαιτήσεις του παρόντος κανονισμού απαιτείται ριζική προσαρμογή του τομέα της παραγωγής και της μεταποίησης· ότι οι εν λόγω απαιτήσεις πρέπει να εισαχθούν προοδευτικά εντός των πέντε περιόδων εμπορίας που έπονται της ενάρξεως ισχύος του παρόντος κανονισμού·

(6) ότι οι διατάξεις του παρόντος κανονισμού περιλαμβάνουν, αν και τις προσαρμόζουν στην εξέλιξη της νομοθεσίας και των τεχνοοικονομικών δεδομένων, τις ειδικές διατάξεις για τα ξηρά σύκα που προβλέπονται στα άρθρα 1 και 2 του κανονισμού (ΕΟΚ) αριθ. 1709/84 της Επιτροπής, της 19ης Ιουνίου 1984, για τις ελάχιστες τιμές πού πρέπει να πληρωθούν στους παραγωγούς και τα ποσά της ενίσχυσης στην παραγωγή για ορισμένα μεταποιημένα οπωροκηπευτικά που έχουν επιλεγεί για την ενίσχυση στην παραγωγή(5), όπως τροποποιήθηκε τελευταία από τον κανονισμό (ΕΟΚ) αριθ. 1591/98(6)· ότι πρέπει συνεπώς να καταργηθούν τα άρθρα 1 και 2 καθώς και τα παραρτήματα Ι, ΙΙ και ΙΙΙ του εν λόγω κανονισμού,

(7) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μεταποιημένων προϊόντων με βάση τα οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για να καταβληθεί η ελάχιστη τιμή στον παραγωγό τα ανεπεξέργαστα ξηρά σύκα πρέπει να είναι σύμφωνα με τα χαρακτηριστικά του αναγράφονται στο παράρτημα ΙΙ.

2. Για να καταβληθεί η ενίσχυση, τα ξηρά σύκα και η πάστα σύκων πρέπει να είναι σύμφωνα με τα χαρακτηριστικά που αναγράφονται στο παράρτημα ΙΙΙ.

3. Η ελάχιστη τιμή που καταβάλλεται στον παραγωγό για τα ανεπεξέργαστα ξηρά σύκα και η ενίσχυση στην παραγωγή για τα ξηρά σύκα καθορίζονται για τα προϊόντα που ανταποκρίνονται στα χαρακτηριστικά που αναγράφονται αντιστοίχως στα παραρτήματα ΙΙ και ΙΙΙ και που έχουν μέγεθος από 75 έως 105 καρπούς ανά χιλιόγραμμο για τις μικρόκαρπες ποικιλίες και από 65 έως 85 καρπούς ανά χιλιόγραμμο για τις άλλες ποικιλίες. Για τα άλλα ξηρά σύκα, η ελάχιστη τιμή και η ενίσχυση πολλαπλασιάζονται επί έναν από τους συντελεστές που καθορίζονται στο παράρτημα Ι.

Άρθρο 2

1. Για τα ανεπεξέργαστα ξηρά σύκα, οι έλεγχοι που αφορούν τα χαρακτηριστικά τους και το μέγεθός τους γίνονται σε δείγματα αντιπροσωπευτικά του συνόλου της παρτίδας τα οποία λαμβάνονται από το μεταποιητή, σε συμφωνία με τον παραγωγό. Τα δείγματα εξετάζονται παρουσία του μεταποιητή και του παραγωγού και τα αποτελέσματα καταγράφονται. Για το σκοπό αυτό, νοείται ως "παρτίδα" το σύνολο των προϊόντων που παρουσιάζονται την ίδια στιγμή από τον ίδιο παραγωγό ή μια οργάνωση παραγωγών προκειμένου να παραληφθούν από τον μεταποιητή.

2. Για τα ξηρά σύκα, ο μεταποιητής ελέγχει δειγματοληπτικά σε κάθε πωλούμενη παρτίδα την τήρηση των απαιτουμένων χαρακτηριστικών για την πληρωμή της ενίσχυσης καθώς και το μέγεθος των σύκων. Τα αποτελέσματα καταγράφονται. Το καθαρό βάρος του κάθε δείγματος που θα εξετασθεί πρέπει να είναι τουλάχιστον ένα χιλιόγραμμο.

3. Τα κράτη μέλη δύνανται να εγκρίνουν εθνικές διατάξεις σε ό,τι αφορά τα απορρίμματα διαλογής και κυρίως το ελάχιστο ποσοστό τους, τον έλεγχο τους και τον προορισμό τους.

Άρθρο 3

Τα άρθρα 1 και 2 καθώς και τα παραρτήματα Ι, ΙΙ και ΙΙΙ του κανονισμού (ΕΟΚ) αριθ. 1709/84 καταργούνται.

Άρθρο 4

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την περίοδο εμπορίας 1999/2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Ιουλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 297 της 21.11.1996, σ. 29.

(2) ΕΕ L 303 της 6.11.1997, σ. 1.

(3) ΕΕ L 78 της 20.3.1997, σ. 14.

(4) ΕΕ L 89 της 1.4.1999, σ. 26.

(5) ΕΕ L 162 της 20.6.1984, σ. 8.

(6) ΕΕ L 208 της 24.7.1998, σ. 14.

ΠΑΡΑΡΤΗΜΑ I

ΣΥΝΤΕΛΕΣΤΕΣ ΠΟΥ ΕΦΑΡΜΟΖΟΝΤΑΙ ΣΤΗΝ ΕΛΑΧΙΣΤΗ ΤΙΜΗ ΚΑΙ ΣΤΗΝ ΕΝΙΣΧΥΣΗ ΣΤΗΝ ΠΑΡΑΓΩΓΗ

>ΘΕΣΗ ΠΙΝΑΚΑ>

ΠΑΡΑΡΤΗΜΑ ΙΙ

ΧΑΡΑΚΤΗΡΙΣΤΙΚΑ ΤΩΝ ΑΝΕΠΕΞΕΡΓΑΣΤΩΝ ΞΗΡΩΝ ΣΥΚΩΝ

1. Ορισμός

Τα ανεπεξέργαστα ξηρά σύκα πρέπει να προέρχονται από κατά φυσικό τρόπο αποξηρανθέντες ώριμους καρπούς των ποικιλιών του Ficus carica domestica L.

2. Ελάχιστες απαιτήσεις και ανοχές

Τα ανεπεξέργαστα ξηρά σύκα πρέπει:

- να έχουν μέγιστη περιεκτικότητα σε υγρασία 24 %,

- να έχουν ελάχιστο μέγεθος 136 καρποί/kg για τις μικρόκαρπες ποικιλίες(1) και 116 καρποί/kg για τις άλλες ποικιλίες,

- να έχουν λεπτό φλοιό και σάρκα μελιτώδους υφής,

- να έχουν σχετικά ομοιόμορφο χρώμα,

- να είναι καθαρά και σχεδόν απαλλαγμένα από ξένες ύλες.

Σε κάθε παρτίδα οι ακόλουθες ανοχές γίνονται αποδεκτές(2):

- 30 % κατ' αριθμό ή κατά βάρος ξηρά σύκα που έχουν υποστεί εσωτερικές ή εξωτερικές βλάβες οφειλόμενες σε οποιαδήποτε αιτία, από τα οποία το πολύ 18 % ξηρά σύκα προσβεβλημένα από έντομα,

- 3 % κατ' αριθμό ή κατά βάρος ξηρά σύκα ακατάλληλα για επεξεργασία.

(1) Cuello de Dama, Pajarito, Granito, Preto de Torres, Pingo de mel ή Moscatel, Cachopeira, Cotio, Branco do Douro, Rei branco, Rei preto, Cordovi, Blancos, De la Casta, Verdejos.

(2) Έως το τέλος της περιόδου εμπορίας 2003/2004 γίνονται αποδεκτές οι ακόλουθες ανοχές:

- 40 % για τις περιόδους εμπορίας 1999/2000 και 2000/2001, και 35 %, για τις επόμενες περιόδους, κατ' αριθμό ή κατά βάρος ξηρά σύκα που έχουν υποστεί εσωτερικές ή εξωτερικές βλάβες οφειλόμενες σε οποιαδήποτε αιτία, από τα οποία το πολύ 25 %, για τις περιόδους εμπορίας 1999/2000 και 2000/2001 και 20 % για τις επόμενες περιόδους, ξηρά σύκα προσβεβλημένα από έντομα,

- 10 %, για τις περιόδους εμπορίας 1999/2000 και 2000/2001 και 6 %, για τις επόμενες περιόδους, κατ' αριθμό ή κατά βάρος ξηρά σύκα ακατάλληλα για επεξεργασία.

ΠΑΡΑΡΤΗΜΑ ΙΙΙ

Α. ΧΑΡΑΚΤΗΡΙΣΤΙΚΑ ΤΩΝ ΞΗΡΩΝ ΣΥΚΩΝ

1. Ορισμός

Τα ξηρά σύκα πρέπει να προέρχονται από κατά φυσικό τρόπο αποξηρανθέντες ώριμους καρπούς των ποικιλιών του Ficus carica dommestica L.

2. Ελάχιστες απαιτήσεις και ανοχές

Τα ξηρά σύκα πρέπει:

- να έχουν μέγιστη περιεκτικότητα σε υγρασία 24 %,

- να έχουν ελάχιστο μέγεθος 136 καρποί/kg, για τις μικρόκαρπες ποικιλίες(1) και 116 καρποί/kg, για τις άλλες ποικιλίες,

- να έχουν λεπτό φλοιό και σάρκα μελιτώδους υφής,

- να έχουν σχετικά ομοιόμορφο χρώμα,

- να είναι καθαρά και σχεδόν απαλλαγμένα από ξένες ύλες.

Σε κάθε παρτίδα οι ακόλουθες ανοχές γίνονται αποδεκτές:

- 25 % κατ' αριθμό ή κατά βάρος ξηρά σύκα που έχουν υποστεί εσωτερικές ή εξωτερικές βλάβες οφειλόμενες σε οποιαδήποτε αιτία, από τα οποία το πολύ 15 % ξηρά σύκα προσβεβλημένα από έντομα,

Β. ΧΑΡΑΚΤΗΡΙΣΤΙΚΑ ΤΗΣ ΠΑΣΤΑΣ ΣΥΚΩΝ

Ορισμός και ελάχιστες απαιτήσεις

Η πάστα σύκων λαμβάνεται από ανεπεξέργαστα ξηρά σύκα που ανταποκρίνονται στα χαρακτηριστικά που αναγράφονται στο παράρτημα ΙΙ εξαιρέσει του μεγέθους που δύναται να είναι μικρότερο.

Τα ανεπεξέργαστα ξηρά σύκα που χρησιμοποιούνται για την παρασκευή της πάστας πρέπει να έχουν πλυθεί με ζεστό νερό και να έχουν ξηρανθεί με ζεστό αέρα. Πρέπει να έχουν ανώτατο ποσοστό υγρασίας 24 %.

(1) Cuello de Dama, Pajarito, Granito, Preto de Torres, Pingo de mel ή Moscatel. Cachopeira, Cotio, Branco do Douro, Rei branco, Rei preto Cordovi, Blancos, De la Casta, Verdejos.